b'\n_START_ARTICLE_\nAlvarezsauridi\n_START_SECTION_\nOpis\n_START_PARAGRAPH_\nAlvarezsauri su bili dugi izme\xc4\x91u 0,5\xe2\x80\x932\xc2\xa0m, mada su neki potencijalni pripadnici ove porodice mogli biti znatno ve\xc4\x87i, kao npr. europski Heptasteornis, koji je mo\xc5\xbeda dostizao du\xc5\xbeinu od 2,5 m._NEWLINE_Alvarezsauri su bili vrlo specijalizirani. Imali su sitne prednje udove zdepastih proporcija, sa kompaktnim rukama kao kod ptica, a prema izgledu skeleta se mo\xc5\xbee zaklju\xc4\x8diti da su imali velike prsne mi\xc5\xa1i\xc4\x87e i mi\xc5\xa1i\xc4\x87e ruku, \xc5\xa1to je mo\xc5\xbeda prilagodba za kopanje ili trganje. Na ruci je jedan prst, palac, bio jako pove\xc4\x87an, sa velikom o\xc5\xa1trom pand\xc5\xbeom; ostala dva prsta bila su redukovana. Nju\xc5\xa1ke su im bile cjevaste, \xc4\x8deljusti izdu\xc5\xbeene, a zubi sitni. Mo\xc5\xbeda su se hranili kukcima koji su \xc5\xbeivjeli u kolonijama, kao \xc5\xa1to su termiti.\n_START_SECTION_\nPerje\n_START_PARAGRAPH_\nKod barem jednog primjerka vrste Shuvuuia deserti o\xc4\x8duvane su strukture nalik na paperje. Schweitzer et al. (1999.) su podvrgli te strukture mikroskopskim, morfolo\xc5\xa1kim, spektrometrijskim i imunokemijskim istra\xc5\xbeivanjima, te otkrili da se sastoje od beta-keratina, preovladavaju\xc4\x87eg proteina u perju.\n_START_SECTION_\nPovijest, istra\xc5\xbeivanje i debate\n_START_PARAGRAPH_\nBonaparte (1991.) je opisao prvu otkrivenu vrstu alvarezsaurida, Alvarezsaurus calvoi, na osnovu nepotpunog skeleta prona\xc4\x91enog u Patagoniji (Argentina). Bonaparte je tako\xc4\x91er uspostavio monotipi\xc4\x8dnu porodicu koja je sadr\xc5\xbeavala taj rod. Smatrao je da bi ta vrsta mogla biti u najbli\xc5\xbeem srodstvu sa ornitomimosaurima._NEWLINE_Perle et al. (1993.) su opisali drugog otkrivenog alvarezsaura i nazvali ga Mononychus olecranus (\xc5\xa1to zna\xc4\x8di "jedna pand\xc5\xbea"). Jedan mjesec kansije promijenili su naziv roda u Mononykus, zato \xc5\xa1to je onaj prvi naziv ve\xc4\x87 nosio jedan rod leptira. Perle et al. (1993.) su gre\xc5\xa1kom opisali Mononykusa kao pripadnika Avialae, i to naprednijeg od Archaeopteryxa. Smatrali su da je porodica Alvarezsauridae zapravo grupa mezozojskih ptica neleta\xc4\x8dica, zbog naprednih osobina koje su bile jedinstvene za ptice. Novas (1996.) je opisao jo\xc5\xa1 jednog pripadnika ove grupe, vrstu Patagonykus puertai. Karhu i Rautian (1996.) su opisali jednu mongolsku vrstu koja spada u ovu porodicu - Parvicursor remotus. Chiappe et al. (1998.) su tako\xc4\x91er opisali jednog mongolskog alvarezsaurida, vrstu Shuvuuia mongoliensis i neto\xc4\x8dno zaklju\xc4\x8dili da je bila naprednija od ostalih. Zaklju\xc4\x8dili su da alvarezsauri spadaju u ptice._NEWLINE_Neto\xc4\x8dna povezanost alvarezsaura sa pticama izazvana je njihovim osobinama koje su iznena\xc4\x91uju\xc4\x87e sli\xc4\x8dne onima kod ptica. Prsna kost je, na primjer, bila izdu\xc5\xbeena i duboko izbo\xc4\x8dena da mo\xc5\xbee podr\xc5\xbeavati velike prsne mi\xc5\xa1i\xc4\x87e, \xc5\xa1to je slu\xc4\x8daj kod neognata i nojevki koje mogu letjeti. Jedna kost u lubanji roda Shuvuuia je ektetmoidna kost (oko\xc5\xa1tanje koje se mo\xc5\xbee na\xc4\x87i samo kod neornita) spojena sa prefrontalnom kosti. U ostale pti\xc4\x8dje osobine spadaju palatinus, veliki otvor (foramen magnum), vratni i repni kralje\xc5\xa1ci itd._NEWLINE_Nekoliko znanstvenika nije se slo\xc5\xbeilo sa Perle et al. (1993.) i Chiappe et al. (1998.). Feduccia (1994.), Ostrom (1994.), Wellnhofer (1994.), Kurochkin (1995.), Zhou (1995.) i Sereno (1997.) smatraju da je malo vjerojatno da su alvarezsauridi pripadnici Avialae. Martin (1997.) je proveo jednu kladisti\xc4\x8dku analizu, ali ju je Sereno kritizirao zbog kori\xc5\xa1tenja samo odabranih podataka, neto\xc4\x8dnog kodiranja i zbog toga \xc5\xa1to rezultati analize nisu podr\xc5\xbeavali Martinove zaklju\xc4\x8dke. Sereno (1999.) je proveo novu analizu i zaklju\xc4\x8dio da su alvarezsauridi bili srodniji ornitomimosaurima._NEWLINE_Kako su primitivniji \xc4\x8dlanovi porodice Alvarezsauridae bivali sve bolje prou\xc4\x8deni, monofilija tog kladusa sve se vi\xc5\xa1e podr\xc5\xbeavala, ali problem je bio u tome \xc5\xa1to primitivni alvarezsauridi nisu imali ve\xc4\x87inu pti\xc4\x8djih osobina. Neke od tih osobina tako\xc4\x91er su bile krivo protuma\xc4\x8dene. Ispravno protuma\xc4\x8dene sli\xc4\x8dnosti izme\xc4\x91u alvarezsaurida i ptica (u koje spada duboko izbo\xc4\x8dena prsna kost) su jednostavno slu\xc4\x8daj konvergentne evolucije; alvarezsauri nisu naslijedili pti\xc4\x8dje osobine od nekog zajedni\xc4\x8dkog pretka sa pticama, ve\xc4\x87 su ih sami razvili konvergentnom evolucijom, tj. homoplazijom.'